ประเทศแอลเบเนียในการประกวดเพลงยูโรวิชันปี 2026

ประเทศแอลเบเนียจะเข้าร่วมการประกวดเพลงยูโรวิชันปี 2026 ซึ่งจัดขึ้นในเวียนนา ด้วยเพลง "นัน" โดยศิลปินอาลิส กัลลาซี ภายใต้ชื่อในวงการ อาลิส ซึ่งได้รับการคัดเลือกผ่านการประกวดเพลงระดับชาติ เฟสติวอลิอิกังกัส ครั้งที่ 64 จัดโดยสถานีวิทยุและโทรทัศน์แห่งชาติแอลเบเนีย (ราตาซาฮา) สถานีโทรทัศน์แห่งชาติที่เข้าร่วม

 ภูมิหลัง 

ประเทศแอลเบเนียได้เข้าร่วมการประกวดเพลงยูโรวิชันมาแล้ว 21 ครั้งตั้งแต่การประกวดปี 2004 ด้วยเพลง "ดิอิมเมจออฟยู" โดยอันเยซา ชาฮีนี ซึ่งเป็นผลงานสูงสุดอันดับสองของประเทศที่อันดับที่เจ็ด แอลเบเนียสามารถทำผลงานสูงสุดถึงอันดับที่ห้า ซึ่งได้รับเมื่อปี 2012 ด้วยเพลง "ซูส" โดยโรนา นิชลิว ตลอดการเข้าร่วมการประกวด แอลเบเนียตกรอบรองชนะเลิศแปดครั้ง สำหรับการประกวดปีก่อนหน้า เพลง "ซีเยร์ม" ของชกอดราเอเลกตรอนีเกได้ผ่านเข้ารอบชิงชนะเลิศและได้รับอันดับที่แปด โดยได้รับอันดับสองในรอบรองชนะเลิศ 

ในฐานะสถานีโทรทัศน์แห่งชาติที่เข้าร่วม ราตาซาฮาจัดการคัดเลือกตัวแทนในการประกวดเพลงยูโรวิชันและออกอากาศการแข่งขันนั้นภายในประเทศ โดยได้ใช้การประกวดเพลงระดับชาติ เฟสติวอลิอิกังกัส ในการคัดเลือกตัวแทนประเทศตั้งแต่การเข้าร่วมครั้งแรกในปี 2004 เมื่อวันที่ 10 มิถุนายน ค.ศ. 2025 ราตาซาฮาได้ยืนยันการเข้าร่วมการประกวดปี 2026 และการจัดเฟสติวอลิอิกังกัส ครั้งที่ 64 เพื่อคัดเลือกตัวแทนประเทศ

 ก่อนยูโรวิชัน 

การประกวดเฟสติวอลิอิกังกัส ครั้งที่ 64 ได้จัดขึ้นเมื่อวันที่ 20 ธันวาคม ค.ศ. 2025 โดยมีรอบชิงชนะเลิศสามรอบและรอบชิงชนะเลิศหนึ่งรอบ ในครั้งนี้มีผลงานที่เข้าร่วมทั้งหมด 28 ผลงานซึ่งผ่านเข้ารอบชิงชนะเลิศไป 23 ผลงาน การตัดสินคะแนนจะรวมคะแนนจากคณะกรรมการร้อยละ 50 และจากผู้ชมในแอลเบเนียและคอซอวออีกร้อยละ 50 ผู้ชนะการประกวดในครั้งนี้คืออาลิสด้วยเพลง "นัน" ซึ่งชนะการประกวดด้วย 152 คะแนน โดยได้รับคะแนนสูงสุดจากทั้งคณะกรรมการและผู้ชม ส่งผลให้อาลิสได้รับสิทธิในการเป็นตัวแทนแอลเบเนียในการประกวดเพลงยูโรวิชันปี 2026 แอลเบเนียจะได้เข้าประกวดในรอบรองชนะเลิศหนึ่งในสองรอบ โดยจะมีการจับสลากแบ่งกลุ่มรอบรองชนะเลิศในวันที่ 12 มกราคม ค.ศ. 2026

 อ้างอิง 

หมวดหมู่:ประเทศแอลเบเนียในการประกวดเพลงยูโรวิชัน
หมวดหมู่:ประเทศที่เข้าร่วมการประกวดเพลงยูโรวิชันปี 2026